ועדת העבודה, הרווחה והבריאות, כנסת 16, פרוטוקול מספר 413, 2005-05-23 12:00

שאול יהלום: צוהריים טובים.

שאול יהלום: הנושא שלנו הוא תקנות שכר מינימום (מודעה בדבר עיקרי זכויות העובד לפי החוק), התשס"ה – 2005.

שאול יהלום: מי השר המבקש?

נועה בן-שבת: שר התמ"ת.

שאול יהלום: את יודעת שאנחנו מחכים לשלוש דרגות.

ג'ודי וסרמן: ליישום של שכר המינימום המופחת.

נועה בן-שבת: את שניהם אנחנו מנסים לקדם, אחד בהליך של מכרז.

נועה בן-שבת: אנחנו הבטחנו למסור לוחות זמנים, אבל אנחנו מקווים שהמכרז ייצא בקרוב.

נועה בן-שבת: הכוונה היא לצאת למכרז כדי לבצע את האבחונים.

נועה בן-שבת: הרי מדובר שם על בקביעת יכולת עבודה פחותה, לפי שלוש דרגות, ונדרשים גורמים מקצועיים שיוכלו לבצע את זה.

נועה בן-שבת: הדרך הנכונה היא לפנות לגופים רציניים שיוכלו לעשות את זה.

שאול יהלום: מתי זה יהיה?

נועה בן-שבת: אנחנו מקווים שבקרוב.

נועה בן-שבת: עכשיו עובדים על זה מתוך כוונה שזה ייצא כמה שיותר מהר, אני מקווה שלפני גמר שנת התקציב הזה.

שאול יהלום: בעוד חודשיים יש חופשה.

נועה בן-שבת: הנהלים האלה לא תלויים בעצם בוועדה, הם הפעלה של תקנות- -

שאול יהלום: הוועדה מאוד רוגזת על חוסר המעש.

שאול יהלום: אנחנו אחראים על הנושא, וכשתקנות שלנו מבוצעות זה יותר גרוע.

נועה בן-שבת: בביקורת יש הרבה מן האמת, ואנחנו משתדלים להשלים עכשיו את הפער הזה.

שאול יהלום: לא מזמן היה כאן מנכ"ל משרד התמ"ת שאפילו נתן תאריך - -

וילמה מאור: חודש וחצי מיום אישור התקנות.

שאול יהלום: הזמן הזה כבר עבר.

נועה בן-שבת: נכון.

נועה בן-שבת: נושא ההתאמות גם כן מקודם עכשיו, אנחנו מקווים להגיש בקרוב- -

שאול יהלום: אולי תפנו את עצמכם, תעבדו על זה שבוע ימים ותגישו לנו את שני הדברים.

נועה בן-שבת: אנחנו משתדלים.

שאול יהלום: מה את מציעה כאן?

נועה בן-שבת: התקנות האלה הן גם תקנות חשובות מאוד.

נועה בן-שבת: במשך זמן רב קיבלנו בקשות מארגונים שונים, כולל העמותה לזכויות האזרח, קו לעובד – לעדכן את התקנות האלה.

נועה בן-שבת: התקנות האלה הן לפי סעיף 6(ב) לחוק שקובע שהמעביד יציג מודעה במקום העבודה שמודיע על עיקרי זכויות העובד, לפי החוק.

נועה בן-שבת: למודעה הזאת היו כל מיני גלגולים כי התלבטנו אם אנחנו רוצים שהמודעה תימסר ביד או תיתלה כפי שקובע החוק.

נועה בן-שבת: ובסופו של דבר הנוסח המוצע פה קובע שהמודעה כן תיתלה ותוצג במקום בולט במקום העבודה, כפי שמופיע בחוק, לפי נוסח בתוספת.

נועה בן-שבת: הסכומים שבנוסח התוספת יעודכנו כיוון שאנחנו מחייבים לתלות נוסח מסוים, אנחנו לא יכולים לעדכן אותו כל פעם.

שאול יהלום: מה אתם מבקשים שיהיה כתוב?

נועה בן-שבת: הנוסח.

נועה בן-שבת: אנחנו מבקשים להבהיר לגבי הסטנדרט של שכר מינימום.

נועה בן-שבת: אנחנו מדברים על עובד שמלאו לו 18 שנה – אנחנו לא עוסקים בשכר המינימום לנוער; עוסקים בעובד שמועסק במשרה מלאה- -

שאול יהלום: במשבצת שכתוב "לחודש", יהיה כתוב:

שאול יהלום: 3335.

שאול יהלום: 18 ₪.

נועה בן-שבת: נכון.

נועה בן-שבת: היום זה יהיה כתוב.

נועה בן-שבת: בהערת השוליים כתוב שזה מעודכן לינואר 2005.

נועה בן-שבת: כתבנו ינואר בשביל להבהיר את השתלשלות העדכונים מכאן והלאה.

שאול יהלום: ההערות האלה הרי לא ייכתבו- -

נועה בן-שבת: ההערות ייכתבו, זה הנוסח שאמור להיות תלוי.

שאול יהלום: אבל הוא לא ייכתב עם הערות, הוא ייכתב בפנים.

נועה בן-שבת: הוא ייכתב עם הערות.

נועה בן-שבת: החשש שלנו שאם נכתוב את הסכום למעלה במודעה המעביד לא יעדכן אותו לאחר שיתעדכן שכר המינימום, ואנחנו מקווים שב- 2006 כן יהיה עדכון שלו – ואז העובד יראה ששכר המינימום הוא 3335 ₪ בשעה שהוא גבוה יותר, ובעצם הוא ייפגע יותר מאשר ירוויח מהמודעה הזאת.

נועה בן-שבת: אנחנו לא רוצים למסור מידע מוטעה.

שאול יהלום: אם אני הייתי עובד, והייתי קורא את המודעה הזאת, הייתי אומר "בטלנים, שכחו לכתוב", לא הייתי יורד עד למטה.

שאול יהלום: אנשים חכמים ומלומדים שקוראים הרבה ספרים ויודעים מה זה הערות, וכתבו הערות באוניברסיטה רואים 2 קטן למעלה ויודעים שהם צריכים לקרוא למטה.

שאול יהלום: אדם פשוט שמרוויח שכר מינימום לא צריך להיות כזה מתוחכם.

שאול יהלום: חלק מהתקנות צריך להיות: "המעביד יעדכן אחת לתקופה מסוימת את הסכומים".

שאול יהלום: את צריכה לכתוב לו למעלה מספרים גם לחודש וגם לשעה, את לא יכולה להגיד "ראה בהערות למטה", כי זה העיקר.

שאול יהלום: עיקר התקנה הוא הסכום, אז אותה את כותבת בהערות?

שאול יהלום: את יכולה לכתוב בהערות "נכון לחודש X", אבל את הסכום עצמו בגוף המודעה.

נועה בן-שבת: הכוונה היא שבמשבצת הריקה שקבועה לחודש יעדכן המעביד את שכר המינימום בכתב יד.

חזקיה ישראל: אין הכוונה שזה יישאר ריק.

שאול יהלום: עד לפני דקה הבנתי, לפי דבריה של נועה, שזה לא יהיה כתוב.

שאול יהלום: "לשעה" – צריך להיות קו למטה.

נועה בן-שבת: כן, אני מבינה.

שאול יהלום: למטה צריך להיות סכום, דהיינו 17.93 ₪.

נועה בן-שבת: הכול טוב ויפה כל עוד נוציא טופס נכון להיום.

נועה בן-שבת: אנחנו מציעים לעשות טופס שיהיה תלוי לאורך זמן במקום העבודה, ואפשר יהיה לעדכן אותו כדי שהעובד יקבל שכר מעודכן על גובה שכר המינימום.

נועה בן-שבת: אם אנחנו מתייחסים רק למצב היום אנחנו לא משיגים את ההגדרה הזאת.

שאול יהלום: למה אתם מסבכים את העניין?

ג'ודי וסרמן: משרד התמ"ת מפרסם כל תקופה מסוימת את העדכון- -

שאול יהלום: הנה כתובה כאן כתובת האתר: .

ג'ודי וסרמן: משרד התמ"ת יכול באותו זמן לעדכן את השינויים המעודכנים לשעה, ליום, ל- 5 ימים או ל- 6 ימים.

נועה בן-שבת: בפרסום שלנו זה בסדר גמור.

נועה בן-שבת: אנחנו כותבים שהמעביד יעדכן, ואנחנו אומרים לעובד שלבירור שכר מינימום מעודכן הוא יכול לפנות אלינו בטלמסר- -

שאול יהלום: למה?

נועה בן-שבת: הנוסח הזה חייב להיות בתקנות.

נועה בן-שבת: אנחנו לא יכולים להפנות בתקנות לנוסח המופיע באתר האינטרנט.

שאול יהלום: למה לא?

נועה בן-שבת: אם אנחנו רוצים שיהיה טופס שהוא הטופס המחייב בתקנות הוא חייב להופיע בקובץ התקנות שיפורסם.

נועה בן-שבת: בקובץ הזה אנחנו לא יכולים לעדכן כל פעם את הסכום.

ג'ודי וסרמן: כמו שהיושב ראש לגבי המשבצת הראשונה לחודש, הוא רוצה שיהיה מקום ריק לסכום כדי שהמעביד יכתוב את הסכום המעודכן כל אימת שהוא מתעדכן.

ג'ודי וסרמן: אותו דבר במשבצות הבאות: גם השעה וגם היום.

ג'ודי וסרמן: כשאתם מעדכנים את שכר המינימום המעודכן לחודש אתם גם מעדכנים את שכר המינימום המעודכן לשעה וליום?

נועה בן-שבת: כן.

ג'ודי וסרמן: אז המעביד יכול למלא גם את זה באותה מידה.

שאול יהלום: למה זה כל-כך מסובך?

שאול יהלום: מדוע אי-אפשר לכתוב בתקנות שהמעביד יעדכן?

שאול יהלום: תשרטטו טבלה עם שתי שורות.

שאול יהלום: למעלה כותבים "לחודש", "לשעה", "ליום".

שאול יהלום: למטה יהיו 4 משבצות שצריכים לכתוב בהן סכומים.

שאול יהלום: יהיה כתוב: "המעביד יעדכן את הסכומים המופיעים בטבלה אחת לחודשיים, נאמר".

נועה בן-שבת: הסכומים לא מתעדכנים, שכר המינימום מתעדכן אחת לחודש או כשיש תוספת יוקר.

שאול יהלום: אז הוא יכתוב מספר- - - או במועד עדכון.

נועה בן-שבת: זה דבר שאנחנו כתבנו.

נועה בן-שבת: אנחנו כתבנו שהמעביד יעדכן את הסכומים בהתאם לעדכונם לפי החוק מזמן לזמן.

נועה בן-שבת: בהתחלה רצינו להשאיר משבצת ריקה, וכשבדקו לנו את נוסח התקנות אמרו שאין לנו אפשרות להשאיר משבצת ריקה.

נועה בן-שבת: אם הוועדה תבקש שנחזור לבדוק את האפשרות להשאיר משבצת ריקה- -

שאול יהלום: על לוח המודעות היא לא תהיה ריקה לעולם, אבל בתקנות היא ריקה מהבחינה שהוא צריך לשפץ את העדכון.

שאול יהלום: מי שאמר "לא" אולי לא הבין שהעניין מתעדכן.

שאול יהלום: מה הוא מציע, שהעובד יפנה לאינטרנט במקום המעביד?

שאול יהלום: זה מה שאמרו לכם?

נועה בן-שבת: חשוב להשאיר את דרך החישוב של שכר המינימום לשעה וליום- -

שאול יהלום: אנחנו מסכימים שזה יהיה, אבל למטה צריכה להיות עוד שורה.

נועה בן-שבת: בתקנות האלה אנחנו יכולים להשאיר משבצת ריקה, אנחנו לא יכולים לכתוב סכום כי אחרת אנחנו פוגעים בעובד.

שאול יהלום: ברור.

שאול יהלום: את כותבת: "המעביד יכתוב בדפוס או בכתב יד את 4 המשבצות בהתאם להנחיות המעודכנות של משרד התמ"ת", והוא יכול למצוא את זה בטלמסר או באתר האינטרנט.

נועה בן-שבת: אני מקבלת את הדברים, מבחינתנו הצורה לא משנה כל עוד העיקרון נשמר שאנחנו משאירים שחובת המעביד היא לעדכן.

נועה בן-שבת: אני אחזיר את זה, כמובן, לממונה על הנוסח במשרד המשפטים שאנחנו חייבים להיות כפופים להערות שלו.

שאול יהלום: תגידי לממונה על הנוסח שעל לוח המודעות חייבים להיות 4 סכומים, 4 טורים.

שאול יהלום: אנחנו מוכנים להתפשר על מועד העדכון – פעם בחודש או בעת שינוי.

נועה בן-שבת: אין טעם לעדכן כל חודש כי אין עדכון כל חודש.

שאול יהלום: בסדר, אז בעת עדכון.

שאול יהלום: השכר צמוד לתוספת היוקר או למדד?

נועה בן-שבת: צמוד גם לעלייה בסכום השכר הממוצע כהגדרתו בחוק הביטוח הלאומי וגם לעליות בתוספת היוקר.

שאול יהלום: ייכתב: "הסכום יעודכן במשבצות בעת כל עדכון".

נועה בן-שבת: זה כבר כתוב בתקנות: "המעביד יעדכן את סכומי שכר המינימום שבמודעה בהתאם לעדכונם, לפי החוק, מזמן לזמן".

שאול יהלום: אבל צריך להיות שכר מינימום לחודש, לשעה, ליום.

נועה בן-שבת: כפי שהם במודעה.

ג'ודי וסרמן: היושב ראש ביקש שבכל אחת מהרובריקות יהיה כתוב.

נועה בן-שבת: אם נבנה את זה כך שברובריקה יהיה מקום חסר לכל אחד מהמקומות הוא יצטרך למלא.

שאול יהלום: אבל את כותבת: "המעביד יעדכן את סכום שכר המינימום לחודש".

שאול יהלום: זה צריך להיות: לחודש, לשעה, ליום – 5 ימים בשבוע- - - על פי המתפרסם ברשומות.

שאול יהלום: התאחדות התעשיינים מסכימה, נכון?

חזקיה ישראל: כן.

נועה בן-שבת: יש לנו בעיה כי שכר המינימום לחודש הוא היחיד שמתעדכן ברשומות, ובאינטרנט יעודכן שכר המינימום, לפי כל אחת מהרובריקות.

שאול יהלום: מה הבעיה?

נועה בן-שבת: המילה "לחודש" תצטרך להישאר כי זה הנוסח שמתעדכן ברשומות.

ג'ודי וסרמן: אפשר להוסיף "כפי שמתעדכן באתר".

שאול יהלום: למה אתם לא מוכנים לפרסם ברשומות?

נועה בן-שבת: אנחנו מוכנים, אבל הסמכות שלנו, לפי החוק, היא לפרסם את שכר המינימום לחודש.

שאול יהלום: זו החובה, לא הסמכות.

שאול יהלום: אז מה אכפת לכם לפרסם 4 מספרים?

נועה בן-שבת: נשמח לפרסם כמה שיותר, אבל הרשומות - -

שאול יהלום: אז אין בעיה ברשומות.

שאול יהלום: זה מה שמחייב ומה שמעתיקים באינטרנט.

נועה בן-שבת: המעבידים לא מגיעים לרשומות, זאת הבעיה.

שאול יהלום: לכן צריך להיות: "המעביד יעדכן את סכום שכר המינימום לחודש בהתאם לרשומות, ואת השעה והיום – בהתאם למתפרסם באתר האינטרנט של משרד התעשייה שכתובתו כך וכך.

נועה בן-שבת: אני יכולה לאשר, אבל אני צריכה להעביר את כל זה למומחה על הנוסח.

מרדכי רון: במפעלים גדולים שיש בהם לוחות מודעות מסודרים לא תהיה בעיה.

מרדכי רון: אני רואה את עיקר הבעיה בחברות כוח אדם, שאני לא יודע אם הם יתאמצו לפעול אחר התקנות האלה.

מרדכי רון: לכן חסרה לי כאן סנקציה למעביד.

נועה בן-שבת: הסנקציה קבועה בחוק.

מרדכי רון: לאי-תליית המודעה יש סעיף סנקציה?

נועה בן-שבת: זאת עבירה פלילית.

יגאל יאסינוב: עד חצי שנה מאסר או קנס.

מרדכי רון: אולי צריך לציין את זה שוב בתקנות.

נועה בן-שבת: אין מקום לציין בתקנות סנקציה שקבועה בחוק.

נועם שפר: אני מההסתדרות הכללית.

נועם שפר: מדוע אי-אפשר להוציא טופס עם המספרים המדויקים, ובכל פעם שמתעדכן שכר המינימום לתלות מודעה חדשה?

נועם שפר: קודם כל, שכר המינימום מתעדכן מעט מאוד, לצערנו; דבר שני, אם מטילים את האחריות על המעסיק אני חושש שהוא לא ימהר לעדכן את זה.

נועם שפר: אז נמצא עצמנו קירחים מכאן ומכאן.

נועם שפר: פעם בחצי שנה תצא מהתמ"ת מודעה מעודכנת.

נועה בן-שבת: אני מצטערת על כך שההסתדרות הכללית שישבנו אתה ודיברנו אתה מעלה הערות כאלה לראשונה.

נועה בן-שבת: דבר שני, אנחנו צריכים לפרסם נוסח מסוים.

נועה בן-שבת: אנחנו לא יכולים לעשות תקנות חדשות בכל פעם שזה מתעדכן.

נועה בן-שבת: הנוסח הזה צריך להיות בתקנות.

נועה בן-שבת: כמו שחובת המעביד היא לתלות תקנון למניעת הטרדה מינית או להציג דברים אחרים – תהיה חובתו לעדכן סכומים.

נועה בן-שבת: לחייב להוציא כל שנה תקנות חדשות כדי שיהיה בהן הנוסח המעודכן זה בלתי ישים.

שאול יהלום: לא הבנתי מה אתה מציע.

נועם שפר: האם אפשר להוציא מודעה שתישלח למקומות העבודה עם המספרים?

שאול יהלום: משרד התמ"ת ישלח 100 אלף מכתבים על חשבונך ועל חשבוני, כשכל מה שהמעביד צריך לעשות זה להסתכל באינטרנט ולהעתיק את זה למודעה?

חזקיה ישראל: לנו המעסיקים אין בעיה לעדכן את זה.

שאול יהלום: יושיבו את כל העובדים לכתוב כתובות.

שאול יהלום: אנחנו נסתום את הדואר.

ורד וייץ: לצערי, הפתרון הזה לא ישים, אבל זה נכון שתהיה בעיית אכיפה, בשביל זה יש סנקציה שנקבעה בחוק.

נועה בן-שבת: החוק הזה דווקא קל לאכיפה בהיותו טכני.

נועה בן-שבת: מגיעים למקום העבודה, רואים איפה מוצגת המודעה – לא צריך לברר איזה מרכיבים יש בשכר המינימום או לא.

שאול יהלום: אני מניח שהבעיה היא כאשר לא משלמים את השכר.

שאול יהלום: הבעיה היא לא הפרסום, אלא עובד שפוחד לגשת למעביד ולהתלונן על שכרו כי הוא פוחד שהוא יפטר אותו.

שאול יהלום: גם ההסתדרות הכללית יכולה לפרסם מודעה לעובדים ולבקש לעמוד על זכויותיהם.

שאול יהלום: היא יכולה גם לפרסם את שכר המינימום ברדיו ולבקש מהם לבדוק האם הם מקבלים.

נועם שפר: אסור לפרסם ברדיו.

שאול יהלום: למה?

נועם שפר: אסור בארץ לפרסם ברדיו פרסומות עם אזכור שכר המינימום.

שאול יהלום: למה?

נועם שפר: מכיוון שזה נושא שנוי במחלוקת.

שאול יהלום: זה החוק.

נועם שפר: להסתדרות החדשה אסור להגיד מהו שכר המינימום ולבקש לפנות אליה במקרה שמישהו לא מקבל אותו.

שאול יהלום: תכתוב לי את מה שאתה אומר, ואנחנו נטפל בזה.

נועם שפר: אני בטוח בזה.

שאול יהלום: אנחנו נזמין לכאן את מנהל הרדיו.

שאול יהלום: אני מבקש שתכתוב לי מי השר או איזו תקנה.

שאול יהלום: בנוסח שאמרת, לא בנוסח של "רבותיי, צאו להפגנה", אלא "ההסתדרות החדשה מודיעה שאתמול עודכן שכר המינימום, והיום הוא עומד על 3335.

שאול יהלום: 18 ₪ - עובד שמור על זכויותיך".

שאול יהלום: אם זה אסור, מיד נטפל בזה.

שאול יהלום: אם צריך נעשה חוק שיתיר את זה.

שאול יהלום: אם זה אסור, מה מותר?

יגאל יאסינוב: מה מופיע בכתובת האינטרנט שמופיעה בסעיף הראשון, חוץ מהעדכון?

נועה בן-שבת: באתר אמורים להופיע פרטים נוספים על תשלום שכר המינימום ולגבי הזכויות.

נועה בן-שבת: אנחנו ניסחנו מודעה מתומצתת בהתחשב בכך שצריך לתלות אותה בכל מקום, ושאלה הדברים שאנחנו רוצים שיבלטו לעין.

נועה בן-שבת: אלה הדברים העיקריים.

נועה בן-שבת: לפני-כן היה לנו נוסח מאוד מפורט שבהתייעצות גם עם ארגוני המעסיקים ועם ההסתדרות הוחלט שהוא נוסח יותר מדי מפורט, והוא יהיה באתר האינטרנט, לרבות שכר המינימום לנוער והאפשרות לקבל פיצויים מוגדלים במקרה של תביעה אזרחית.

יגאל יאסינוב: אם כך יש לי שאלה נוספת, למה זה מופיע רק בסעיף ראשון ובסוף המודעה כתוב שאם רוצים לקבל תרגום אפשר לפנות למשרד כדי לקבל את זה מודפס, ולא מוזכר שאפשר לפנות לאינטרנט.

יגאל יאסינוב: באינטרנט אין תרגומים שעליהם אתם מדברים פה?

יגאל יאסינוב: לפי זה אני לומד שבאתר יהיה רק החלק הראשון, וכל שאר הדברים לא יהיו באתר; וכמובן, לא יופיעו שם דברים מתורגמים כמו שמוסבר.

יגאל יאסינוב: למה?

נועה בן-שבת: הכוונה היא שהחומר יהיה מתורגם לפחות ל- 3 השפות הנוספות האלה, וזה אמור להיות באתר האינטרנט.

יגאל יאסינוב: אז צריך להוסיף כאן גם את הכתובת באתר האינטרנט.

יגאל יאסינוב: גם צריך להיות כתוב במפורש במודעה שכל שאלה על שכר המינימום, כולל תרגום, אפשר לראות באתר כי אחרת אנחנו רק מדברים על סעיף קטן- - -

שאול יהלום: אתה מתכוון לכך שכשאדם קורא עברית התועלת קצת קטנה לגביו.

שאול יהלום: לעומת זאת עולים חדשים צריכים את זה מאוד, ודווקא לגביהם את התרגום לנוסח התקנות הם לא יראו באינטרנט, אלא הם צריכים לפנות למשרד כדי לקבל אותו.

שאול יהלום: בבקשה להוסיף שבאינטרנט יהיו גם התרגומים לשפות האלה.

ורד וייץ: בנוסח כאן כתוב: "לקבלת תרגום המידע המפורט".

ורד וייץ: מי שלא קורא עברית לא יודע על איזה מידע מדובר.

ורד וייץ: צריך שיהיה כתוב ברחל בתך הקטנה- -

שאול יהלום: אם זה באינטרנט אין בעיה.

יגאל יאסינוב: אני קורא בתרגומים באנגלית וברוסית מופיע שמדובר בשכר המינימום.

נועה בן-שבת: אני רוצה להציג עוד דברים שמופיעים במודעה: מרכיבי שכר המינימום, אזהרה על אי-תשלום שכר המינימום שהוא עבירה פלילית, גם על העבירה הקבועה בחוק על פגיעה במישהו שמתלונן.

נועה בן-שבת: אנחנו בהחלט רוצים לעודד את התלונה או את הגשת התביעה בנושא.

נועה בן-שבת: למטה יש הפניה לגבי קבלת מידע מפורט ולהגשת תלונות עם הכתובות.

נועה בן-שבת: אני מקבלת את ההערה לגבי הופעת המידע באתר האינטרנט.

יגאל יאסינוב: אני לא קורא מי אחראי על יישום החוק אצל המעביד או החברה, וזה הרי מה שדורש החוק.

נועה בן-שבת: לא ידוע לי על אחראי לעניין שכר המינימום.

ג'ודי וסרמן: המעביד אחראי.

ורד וייץ: בנוסח המודעה מאוד חשוב שתהיה גם ההוראה שזכותו של עובד, לפי החוק הזה, אינה ניתנת לוויתור או להתניה, כפי שנכתב כאן שאי-תשלום הוא עבירה פלילית; במקום שכתוב: "לקבלת מידע נוסף ומפורט" – בדף הראשון למטה – כדאי להוסיף שהתנאים לזכאות לשכר מינימום מאת מעסיק בפועל מתייחס לעובד קבלן כדי שזה יהיה ברור.

ורד וייץ: זה גם תואם יותר את לשון החוק.

שאול יהלום: עורכת הדין בן-שבת, את מסכימה לשתי ההערות?

נועה בן-שבת: כבר יותר משנתיים אנחנו מתעדכנים, מדי פעם רוצים להגדיל את ההערות, להוסיף מילה או להוריד מילה.

נועה בן-שבת: עקרונית אין לי בעיה, הדברים האלה חשובים ונכונים, ותואמים את רוח החוק.

נועה בן-שבת: מבחינת קיצור, עד כמה אנחנו מרוויחים ממודעה שתהיה מלאה בפרטים, ועד כמה אנחנו מפסידים בכך, זאת שאלה של איזון.

נועה בן-שבת: ההערות נכונות לגופן, אבל הוועדה תחליט.

יגאל יאסינוב: מה גודל של מודעה?

נועה בן-שבת: מודעה צריכה לכלול לפחות את כל המלל הזה.

יגאל יאסינוב: אבל אם הוא מדפיס את זה באותיות מאוד קטנות?

יגאל יאסינוב: אולי אנחנו צריכים להכניס גודל מינימום של מודעה.

יגאל יאסינוב: אחרת מודעה תופיע, אבל אף אחד לא יראה אותה.

נועה בן-שבת: כיוון שהחוק מחייב להציב אותה במקום בולט, החשש שזה יהיה במקום מאוד שולי- -

יגאל יאסינוב: בחדר הזה כל הקירות בולטים.

יגאל יאסינוב: אם לדוגמה נתלה מודעה קטנה, היא תהיה בולטת אבל לא קריאה.

שאול יהלום: לפעמים יש עניין של גודל אותיות, נכון?

ג'ודי וסרמן: זה אמור להיות בחוק, לא בתקנות.

יגאל יאסינוב: אפשר להסדיר את הגודל בחוזר מנכ"ל?

נועה בן-שבת: את התקנון להטרדה מינית חובה לתלות.

נועה בן-שבת: אנחנו לא נתקלנו במצב שבו מדפיסים את כל התקנון על נייר קטן- -

שאול יהלום: בואו ניתן לזה לרוץ.

ורד וייץ: אני רוצה להוסיף משהו.

שאול יהלום: טוענים כלפיכם שהכול נעשה בתיאום, ואת עכשיו רוצה להכניס עוד 8 הערות.

שאול יהלום: בצדק הם אומרים, בשביל מה לתאם אתכם?

ורד וייץ: אנחנו תיאמנו, אבל יש שינוי בתקנות כפי שהכרתי אותן, ויש לי הנוסח הקודם.

ורד וייץ: צריך שיהיה כתוב שאפשר לפנות גם לארגון העובדים היציג במקום העבודה.

נועה בן-שבת: גם זה אחד הדברים שהיו בנוסח המפורט.

נועה בן-שבת: כתבנו שהמפקח יכול למסור הודעה למעסיק בפועל תוך 21 יום; ושאפשר לפנות לארגון העובדים, ובהסכמתו של העובד – גם לארגון שעוסק בזכויות העובדים; ואפשר לפנות גם לבית-הדין לעבודה וגם ליחידה שלנו.

נועה בן-שבת: השאלה הזאת היא שוב עניין של איזון נכון בין הרבה פרטים לבין מעט.

נועה בן-שבת: האגודה לזכויות האזרח חשבה שצריך לצמצם, והדברים האלה פחות חיוניים במבט הראשון של העובד על המודעה.

נועה בן-שבת: זה לשיקול דעתה של הוועדה.

נועה בן-שבת: לנו יש כבר נוסח מוכן, נשמח להאריך את הנוסח הזה כמה שצריך.

ורד וייץ: אני לא חושבת שצריך את כל הפרטים, היו דברים שהורדנו מהטעם הזה.

ורד וייץ: אבל להודיע לעובד לאן הוא יכול לפנות כדי שיעזרו לו בעניין הזה כשהוא נתקל בבעיה – זה חשוב.

חזקיה ישראל: אז יהיה כתוב גם "למעסיק".

שאול יהלום: אומרים לו לאן לפנות – למנהל ההסדרה והאכיפה, אבל את רוצה שיפנה גם להסתדרות.

יגאל יאסינוב: ואם במקום הזה אין עובדים ששייכים להסתדרות?

ורד וייץ: לא אמרתי להסתדרות, לארגון העובדים היציג או לארגון העובדים שהעובד חבר בו.

שאול יהלום: תאמיני לי שכל עובד יודע שאם יש לו בעיה הוא יכול לפנות לארגון היציג.

יגאל יאסינוב: אתם אומרים שאפשר לפנות למשרדכם בטלפון אך ורק בנושא תרגום.

יגאל יאסינוב: אולי גם פה אפשר להוסיף את מה שמופיע בעברית ובשאלות.

נועה בן-שבת: אנחנו רוצים שפה יהיה המידע שמפנה את האדם שמקבל יותר מידע.

נועה בן-שבת: אתה רוצה לדעת יותר על המודעה, רוצה לדעת בדיוק מה כתוב פה – "תפנה, ואנחנו ניתן לך תרגום" – זה פותח כבר פתח.

נועה בן-שבת: נכון לפרסם פה את אתר האינטרנט כדי שאפשר יהיה לגשת אליו ולקבל אותו בלי צורך בתרגום.

נועה בן-שבת: אני רוצה לחזור לנוסח התקנות כי עד עכשיו דיברנו רק על נוסח המודעה.

שאול יהלום: מה נוסח התקנות?

נועה בן-שבת: עקרונית המודעה תוצג במקום בולט במקום העבודה.

נועה בן-שבת: אבל יש מקרים מיוחדים שבהם ההצגה במקום בולט במקום העבודה אינה מתאימה למקום העבודה.

נועה בן-שבת: האפשרות שמוצגת בתקנה 2 היא כאשר העובדים – כולם או חלקם – עובדים מחוץ לחצריו של המעביד.

נועה בן-שבת: זה יכול להיות אנשים שעובדים בטלמרקטינג ולא יושבים במקום העבודה.

נועה בן-שבת: הם לא יכולים לקבל את המידע- -

שאול יהלום: כתוב שימסור להם את המודעה.

נועה בן-שבת: גם יציג את המודעה בדרך הקבועה במשרדים שלו, וגם ימסור להם את המודעה.

נועה בן-שבת: כאשר המעביד מעביד עובדים לא לצורכי עסק, משלח יד או שירות ציבורי, כמו מעביד סיעודי, מי שמעסיק עוזרת בית או גנן- -

שאול יהלום: אם יש לפלוני בית אבות סיעודי שבו הוא מעסיק 20 עובדים, מדוע הוא לא צריך להציג את זה?

נועה בן-שבת: עובדי בית-אבות מועסקים לצורכי העסק שלו; כשמדובר על אדם שמקבל שירות אישי- -

ג'ודי וסרמן: מקום לא לצורכי רווח, כמו עמותה שמפעילה בית-אבות.

נועה בן-שבת: לא מדובר על עניין הרווח- -

שאול יהלום: תני לי דוגמה למקום עבודה כזה.

נועה בן-שבת: ההוראה הזאת מופיעה היום בחובה לתת תלוש שכר.

נועה בן-שבת: זה קיים, למעט כאשר מדובר במעביד שהוא לא לצורכי עסק, משלח יד או שירות ציבורי.

נועה בן-שבת: במקרים כאלה לא צריך לתת כל חודש תלוש שכר לעוזרת הבית או למי שעוסק בגינון, אלה עבודות אישיות יותר.

שאול יהלום: מה, עובדת בית?

יגאל יאסינוב: אם אני מעסיק מטפלת לא דרך חברת כוח אדם, אלא ישירות – אז אני פטור.

נועה בן-שבת: נכון.

שאול יהלום: למה?

שאול יהלום: זה משלח יד, לא?

נועה בן-שבת: זה לא משלח ידו של המעסיק.

שאול יהלום: למה שאותו מטפל לא יידע מה זכויותיו?

שאול יהלום: תעשי אותו ל- 3: "מעביד המעסיק את עובדיו שלא לצורכי עסק, משלח יד או שירות ציבורי, פטור מחובת הצגת המודעה, ובלבד שיגיש עם תלוש המשכורת".

מרדכי רון: לעוזרת בית אין תלושי משכורת.

שאול יהלום: איך אתה מוריד לה מס הכנסה?

מרדכי רון: לא מס-הכנסה, אני מדווח לביטוח לאומי אחת לחצי שנה.

שאול יהלום: אז "למסור לידי עובדיו את המודעה".

שאול יהלום: את מתכוונת שבמקומות הכי בעייתיים, כשאדם מעסיק עוזרת בית או מטפל, האכיפה צריכה להיות הכי נוקשה, אבל אין ארגון עובדים יציג- -

נועה בן-שבת: אני לא חושבת שהבעייתיות היא שם.

נועה בן-שבת: בדרך כלל עוזרת הבית או המטפלת מקבלת שכר מאוד גבוה לשעה, הרבה יותר משכר המינימום.

שאול יהלום: אז למי את מתכוונת פה?

נועה בן-שבת: אני מתכוונת שמעביד כזה לא יצטרך לשאת בכל החובות הטכניים המסובכים.

יגאל יאסינוב: אותו נכה שמעסיק מטפל או עוזרת, אי-אפשר להעמיד אותו לדין.

יגאל יאסינוב: יש פה בעיה של אכיפה.

שאול יהלום: למה?

שאול יהלום: אם הוא לא משלם ביטוח לאומי, והעוזרת שוברת את היד – יש על המעסיק תביעה.

יגאל יאסינוב: זה משהו אחר.

ג'ודי וסרמן: חבר הכנסת יאסינוב, יש סמכות בסעיף 6 לחוק שכר מינימום לפטור סוגי מעבידים מסוימים.

יגאל יאסינוב: על זה בדיוק מדובר.

ג'ודי וסרמן: אם הוא פטור הוא לא חייב, לכן אי-אפשר לתבוע, השאלה היא האם הוועדה מאשרת את הפטור מחובת היידוע.

שאול יהלום: מה אומרת ההסתדרות?

שאול יהלום: אפשר לפטור?

מרדכי רון: אני לא רואה בעיה.

יגאל יאסינוב: צריך לעשות פה שינוי מהנוסח ולהגדיר במדויק את אותם מקרים שבהם פוטרים.

שאול יהלום: אף פעם לא תוכל מדויק.

שאול יהלום: זה נותן לך כמה קטגוריות, ואם ההסתדרות וההסתדרות הלאומית לא רואות שיש כאן בעיה זה בסדר.

שאול יהלום: אם יהיו להן תלונות תמיד אפשר לשנות.

שאול יהלום: שנתיים התקנות לא מבוצעות, בוא ניתן לזה לרוץ.

שאול יהלום: אנשי התמ"ת, אנחנו ניסינו לצלצל לכל 4 הטלפונים האלה, וביקשנו לקבל תרגום בשפה האנגלית והרוסית.

שאול יהלום: הם ענו לנו בשלילה, יש להם רק בערבית.

נועה בן-שבת: אני אברר את זה.

וילמה מאור: אמור להיות להם מידע בשפות האלה?

נועה בן-שבת: יכול להיות שהם עדיין לא תרגמו את המידע המפורט.

וילמה מאור: היא אמרה לי: "נכון, אמור להיות לנו, אבל אין".

שאול יהלום: תואילי לבדוק ב- 4 המשרדים האלה האם יש 3 השפות.

יגאל יאסינוב: באינטרנט בדקתם?

נועה בן-שבת: באינטרנט יכול להיות שהשפות עדיין לא מופיעות.

יגאל יאסינוב: אבל בעברית.

נועה בן-שבת: אמור להיות.

ג'ודי וסרמן: קל להגיע מהאתר הראשי שלכם לשכר המינימום?

נועה בן-שבת: אני יודעת שנעשה עדכון כדי שיהיה קל להגיע מהדף הראשי.

יגאל יאסינוב: אולי הכתובת שתפרטו לא תהיה הכתובת של הדף הראשי לאתר, אלא הלינק המסוים ישירות.

קריאה: זה מאוד ברור באתר.

שאול יהלום: נועה, יש לכם רק טלמסר של מִנהל האכיפה.

נועה בן-שבת: טלמסר וכתובות של המחוזות שמופיעים בתחילת העמוד השני.

שאול יהלום: אם אני פונה לטלמסר, איך אני יכול להיות בטוח שהוא יחזור אליי?

נועה בן-שבת: אני לא יודעת אם היו תלונות שהטלמסר לא פעיל.

שאול יהלום: לא, הטלמסר פעיל, אבל הוא רק קולט, לא עונה לך בן-אדם.

שאול יהלום: מה מתבצע אחרי שאדם משאיר תלונה בטלמסר?

נועה בן-שבת: הכלי הזה אמור לקלוט הודעות בכל שעות היום ולאפשר חזרה בשלב מאוחר יותר לבירור יותר פרטים.

שאול יהלום: לא צריך לכתוב בתקנות שהאכיפה תחזור?

שאול יהלום: נאשר את זה ותואילי לבדוק כמה דברים: קודם כל, אתר האינטרנט חייב לכלול מידע מפורט ב- 4 שפות.

נועה בן-שבת: הוא צריך להניח הפניה באתר האינטרנט בכל 3 השפות.

שאול יהלום: 3 שפות, חוץ מעברית – רוסית, אנגלית, ערבית ועברית.

נועה בן-שבת: היה לנו בזמנו תרגום לאמהרית, ואנחנו הורדנו אותו כי הבנו שאוכלוסיית העולים לא בהכרח קוראת את השפה האמהרית.

שאול יהלום: בסדר.

שאול יהלום: כמו-כן תבדקי שלטלמסר יש אחריות פעילה, דהיינו לאחר שהוא מקבל הודעה הוא חוזר לאיש; דיברנו על טבלה עם 4 משבצות לסכומים; ואמרנו שבכל הכתובות של המנהל לא ניתן לקבל תרגום בשפה האנגלית והרוסית – רק בערבית.

שאול יהלום: אני מבקש לבדוק את כל הדברים האלה.

שאול יהלום: האם יש עוד הערות, או אפשר לאשר בתקנות?

ורד וייץ: בסעיף הראשון של התקנות בנוסח הקודם היה קבוע מועד שעדיו המעביד צריך לעדכן, וזה לא קיים בתקנות האלה.

שאול יהלום: מה זאת אומרת?

שאול יהלום: המעביד יעדכן את שכר המינימום שמתפרסם ברשומות.

נועה בן-שבת: מבחינתנו למחרת היום שבו מתעדכן שכר המינימום, המעביד צריך כבר לעדכן את הזכויות.

ורד וייץ: זה לא צריך להיות כתוב בתקנות?

יגאל יאסינוב: את מתכוונת תוך כמה זמן המעביד חייב לפרסם את שכר המינימום מיום פרסומו.

ורד וייץ: נכון.

שאול יהלום: "המודעה, כאמור, תיערך לפי הנוסח, ואולם מעביד יעדכן את סכומי שכר המינימום של המודעה, עובר לעדכונה".

נועה בן-שבת: "עובר לעדכונה" אנחנו לא יכולים לדרוש ממנו "לפני עדכונה".

יגאל יאסינוב: עם עדכונה.

חזקיה ישראל: אנחנו מוציאים חוזרים.

חזקיה ישראל: אנחנו צריכים פרק זמן מסוים.

שאול יהלום: תוך 7 ימים.

ג'ודי וסרמן: תוך 7 ימים מיום עדכונם.

שאול יהלום: אישרנו את התקנות בתיקונים שהבאנו.

שאול יהלום: תודה רבה.